Le Mespris de la vie et consolation contre la mort/« De tant de beaus chasteaus bien munis de deffence »
# Le Mespris de la vie et consolation contre la mort/« De tant de beaus chasteaus bien munis de deffence »

De tant de beaus chasteaus bien munis de deffence De Citez, & de bours, & de palais hautain, De temples, de piliers, de Theatre Romain Que le pelerin voit hors de sa demeurance ;

Il n'en fait point d'estat, quant en soy-mesme il pense Que la part ou il est, il ne fera demain Mais tous ces beaus objets delaissera soudain, Afin de retourner au lieu de sa naissance :

Vous voyagers du monde & non vrays habitans Qui logez vos desirs aus maigres passe-tems, Triumphes, dignitez & richesses du monde ;

Jusqu'a quant tiendrez vous la pensee & les yeus Contre terre fichez, sans regarder aus cyeus Lieu de vostre patrie ou tout plaisir abonde ?

